Hewige reën kelder Proteas in Indië(Foto: pixabay) Die Suid-Afrikaanse krieketspan se Indiese toer het op ŉ laagtepunt begin nadat Sondag se eerste T20-wedstryd in Dharamsala weens moesonreën afgelas is. Die Proteas is veronderstel om nog twee T20-wedstryde, komende Woensdag in Chandigarh en aanstaande Sondag in Bengaluru, te speel waarna die toetsreeks van drie toetse van 2 Oktober af volg. Daar word gevra hoe die Indiërs ŉ toer kon reël byna in die middel van die reënseisoen, wat van Julie tot einde September strek. Die Suid-Afrikaanse A-span het onlangs deur Indië getoer en al sy eendagwedstryde, asook die vierdagtoets teen Indië A, is deur deurdringende reën geknou. In ŉ paar van die eendagwedstryde is die kragmetings tot 21 beurte, of selfs minder, verkort.